[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.5.2005

COM(2005) 215 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τους κανονισμούς (ΕΚ) αριθ. 5/2001 και (ΕΚ) αριθ. 2052/2003 για την τροποποίηση του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά, το Συμβούλιο εισήγαγε την υποχρεωτική σήμανση των αυγών κατανάλωσης στην Κοινότητα με κωδικό που ορίζει τον παραγωγό και επιτρέπει να εξακριβωθεί ο τρόπος εκτροφής. Από την 1η Ιανουαρίου 2004 η σήμανση αυτή κατέστη υποχρεωτική για τα αυγά της κατηγορίας « A » ή « φρέσκα » με παρέκκλιση που επιτρέπει να σημαίνονται τα αυγά που πωλούνται στις τοπικές λαϊκές αγορές μόνο από την 1η Ιουλίου 2005.

Η τελευταία αυτή υποχρέωση δημιουργεί προβλήματα, ειδικότερα στα νέα κράτη μέλη στα οποία η πώληση των αυγών σε μικρές ποσότητες στην τοπική αγορά είναι πολύ διαδεδομένη.

Για το λόγο αυτό ζητήθηκε από την Επιτροπή να προβλέψει παρέκκλιση από τη σήμανση των αυγών που πωλούνται στις τοπικές λαϊκές αγορές που βρίσκονται στην περιοχή παραγωγής. Η αίτηση αυτή αιτιολογείται από την κοινωνικοοικονομική σημασία που έχει για τους μικρούς παραγωγούς η απευθείας πώληση ορισμένων γεωργικών προϊόντων, όπως τα αυγά κατανάλωσης.

Κατά συνέπεια, πρέπει να τροποποιηθεί ο κανονισμός του Συμβουλίου επιτρέποντας στα κράτη μέλη να εξαιρέσουν, προαιρετικά και υπό ορισμένους όρους, τους μικρούς παραγωγούς που διαθέτουν 50 ωοτόκες όρνιθες ή λιγότερες από την υποχρέωση σήμανσης των αυγών που πωλούνται στην τοπική λαϊκή αγορά.

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τον κανονισμό (ΕΟΚ) αριθ. 2771/75 του Συμβουλίου της 29ης Οκτωβρίου 1975, περί κοινής οργανώσεως της αγοράς στον τομέα των αυγών[1], και ιδίως το άρθρο 2 παράγραφος 2,

την πρόταση της Επιτροπής,

Εκτιμώντας τα εξής:

(1) Από την 1η Ιουλίου 2005, τα αυγά που πωλούνται σε μία τοπική λαϊκή αγορά πρέπει να είναι σφραγισμένα με κωδικό που ορίζει τον διακριτικό αριθμό του παραγωγού και επιτρέπει να εξακριβωθεί ο τρόπος εκτροφής, σύμφωνα με το άρθρο 7 παράγραφος 1 στοιχείο α) του κανονισμού (ΕΟΚ) αριθ. 1907/90 του Συμβουλίου[2]. Σε ορισμένα κράτη μέλη η υποχρέωση αυτή θα μπορούσε να δημιουργήσει δυσχέρειες για τις εκμεταλλεύσεις μικρού μεγέθους και χαμηλού εισοδήματος, των οποίων η παραγωγή αυγών περιορίζεται συχνά σε μία συμπληρωματική δραστηριότητα. Δεδομένου ότι η δυνατότητα να μπορούν να πωλούνται αυγά κατανάλωσης στην τοπική αγορά παρουσιάζει για τις εκμεταλλεύσεις αυτές μεγάλη οικονομική και κοινωνική σημασία, πρέπει να επιτραπεί στα κράτη μέλη να τις εξαιρέσουν από την υποχρέωση σήμανσης. Πρέπει συνεπώς να προβλεφθεί παρέκκλιση ως προς αυτό για τις εκμεταλλεύσεις με λιγότερες από 50 ωοτόκες όρνιθες.

(2) Δεν πρέπει συνεπώς να τροποποιηθεί ο κανονισμός (ΕΟΚ) αριθ. 1907/90.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 2 παράγραφος 3 του κανονισμού (ΕΟΚ) αριθ. 1907/90, το τελευταίο εδάφιο αντικαθίσταται από το εξής κείμενο:

« Ωστόσο, τα αυγά που πωλούνται από τον παραγωγό σε τοπική λαϊκή αγορά φέρουν τον κωδικό που ορίζεται στο άρθρο 7, παράγραφος 1, στοιχείο α). Τα κράτη μέλη δύνανται να εξαιρέσουν τους παραγωγούς αυγών των οποίων η εκμετάλλευση δεν υπερβαίνει τις 50 ωοτόκες όρνιθες από την υποχρέωση αυτή, με την προϋπόθεση ότι τα αυγά αυτά πωλούνται σε τοπική λαϊκή αγορά που βρίσκεται στην περιοχή παραγωγής και ότι το όνομα και η διεύθυνση της εκμετάλλευσης αναφέρονται στον τόπο πώλησης. ».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιουλίου 2005.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 282 της 1.11.1975, σ. 49. Κανονισμός όπως τροποποιήθηκε τελευταία από τον κανονισμό (ΕΚ) αριθ. 2052/2003 (ΕΕ L 305 της 22.11.2003, σ. 1.)

[2] ΕΕ L 173 της 6.7.1990, σ. 5. Κανονισμός όπως τροποποιήθηκε τελευταία από τον κανονισμό (ΕΚ) αριθ. 2052/2003 (ΕΕ L 305 της 22.11.2003, σ. 1).